title: 2014/839/UE, Euratom: Decizia Comisiei din 25 noiembrie 2014 privind publicarea informațiilor referitoare la reuniunile dintre membrii Comisiei și organizații sau persoane care desfășoară activități independente

text:
               28.11.2014

               RO

               Jurnalul Oficial al Uniunii Europene

               L 343/22

         DECIZIA COMISIEI
   din 25 noiembrie 2014
   privind publicarea informațiilor referitoare la reuniunile dintre membrii Comisiei și organizații sau persoane care desfășoară activități independente

      (2014/839/UE, Euratom)

   COMISIA EUROPEANĂ,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene, în special articolul 249,
   având în vedere Tratatul de instituire a Comunității Europene a Energiei Atomice, în special articolul 106a,
   întrucât:

               (1)

               În conformitate cu articolul 11 alineatele (1) și (2) din Tratatul privind Uniunea Europeană (Tratatul UE), instituțiile trebuie să acorde cetățenilor și asociațiilor reprezentative, prin mijloace corespunzătoare, posibilitatea de a-și face cunoscute opiniile și de a face schimb de opinii în mod public, în toate domeniile de acțiune ale Uniunii. De asemenea, acestea trebuie să mențină un dialog deschis, transparent și constant cu asociațiile reprezentative și cu societatea civilă. Mai mult, în conformitate cu articolul 2 din Protocolul nr. 2 privind aplicarea principiilor subsidiarității și proporționalității și cu articolul 11 alineatul (3) din Tratatul UE, Comisia trebuie să procedeze la ample consultări ale părților interesate înainte de a propune un act legislativ.

               (2)

               În aceste scopuri, membrii Comisiei și membrii cabinetelor acestora participă regulat la reuniuni cu organizații sau persoane care desfășoară activități independente, pentru a afla dificultățile cu care se confruntă acestea și pentru a le înțelege opiniile cu privire la politicile și legislația Uniunii.

               (3)

               În conformitate cu articolul 10 alineatul (3) din Tratatul UE, pentru a facilita participarea cetățenilor europeni la viața democratică a Uniunii și pentru a garanta faptul că deciziile se iau în mod cât mai deschis, este important ca cetățenii să poată afla ce contacte există între membrii Comisiei și membrii cabinetelor acestora, pe de o parte, și diferite organizații sau persoane care desfășoară activități independente, pe de altă parte.

               (4)

               În temeiul Regulamentului (CE) nr. 1049/2001 al Parlamentului European și al Consiliului (1), cetățenii beneficiază deja de dreptul de a accesa documentele instituțiilor. Prezenta decizie nu privește accesul la documente și nici punerea în aplicare a Regulamentului (CE) nr. 1049/2001.

               (5)

               În conformitate cu Orientările politice prezentate de președintele Comisiei la data de 15 iulie 2014, Comisia este hotărâtă să îmbunătățească transparența în ceea ce privește contactele cu părțile interesate și cu persoanele care desfășoară activități de lobby.

               (6)

               Deși nu este necesară luarea de noi măsuri de informare cu privire la participarea membrilor Comisiei și a membrilor cabinetelor acestora la manifestări publice, deoarece aceste informații se află deja în domeniul public, publicarea informațiilor referitoare la reuniunile cu organizații sau persoane care desfășoară activități independente ar spori și mai mult transparența activităților Comisiei.

               (7)

               Prin urmare, membrii Comisiei ar trebui să facă publice informații privind reuniunile dintre aceștia sau membrii cabinetelor acestora și diferite organizații sau persoane care desfășoară activități independente, pe teme legate de procesul decizional și punerea în aplicare a politicilor în Uniune.

               (8)

               Reuniunile cu reprezentanții altor instituții sau organisme ale Uniunii, care reflectă cursul normal al relațiilor interinstituționale, nu intră sub incidența prezentei decizii. Reuniunile cu reprezentanții autorităților publice din statele membre nu sunt reglementate prin prezenta decizie, deoarece respectivele autorități urmăresc interesul general și contribuie la lucrările Comisiei, în virtutea principiului cooperării loiale. Pentru a proteja relațiile internaționale ale Uniunii, întâlnirile cu reprezentanții autorităților publice din țările terțe și cu cei ai organizațiilor internaționale nu sunt vizate de prezenta decizie. Prezenta decizie nu se aplică Înaltului Reprezentant al Uniunii pentru afaceri externe și politica de securitate/vicepreședinte al Comisiei în cazul reuniunilor la care participă în calitate de Înalt Reprezentant.

               (9)

               În vederea respectării caracterului specific al dialogului cu partenerii sociali, prevăzut la articolul 154 din Tratatul privind funcționarea Uniunii Europene (TFUE), precum și a caracterului specific al dialogului cu bisericile și organizațiile filosofice și neconfesionale, prevăzut la articolul 17 alineatul (3) din TFUE, reuniunile care au loc în aceste contexte nu ar trebui să facă obiectul prezentei decizii.

               (10)

               Ținând cont de rolul specific al partidelor politice, recunoscut la articolul 10 alineatul (4) din Tratatul UE și având în vedere faptul că Acordul interinstituțional dintre Parlamentul European și Comisia Europeană din 16 aprilie 2014 privind registrul de transparență pentru organizațiile și persoanele care desfășoară activități independente implicate în procesul de elaborare și de punere în aplicare a politicilor Uniunii (2) prevede că registrul nu se aplică partidelor politice, nici reuniunile cu reprezentanții partidelor politice nu ar trebui să facă obiectul prezentei decizii.

               (11)

               Întrucât, în anumite cazuri specifice, publicarea informațiilor referitoare la reuniuni poate aduce atingere protecției vieții, integrității sau vieții private a unei persoane vizate, politicii financiare, monetare sau economice a Uniunii, stabilității pieței sau informațiilor comerciale sensibile, bunei desfășurări a procedurilor judiciare sau a inspecțiilor, anchetelor, auditurilor sau a altor proceduri administrative ori protecției oricărui alt interes public important recunoscut la nivelul Uniunii, ar trebui evitată publicarea unor astfel de informații în asemenea cazuri.

               (12)

               În conformitate cu articolul 5 litera (a) din Regulamentul (CE) nr. 45/2001 al Parlamentului European și al Consiliului (3), numele membrilor Comisiei, precum și numele membrilor cabinetelor care participă la reuniunile cu organizații sau persoane care desfășoară activități independente pot fi făcute publice; orice altă persoană trebuie să își fi dat consimțământul în mod explicit în acest sens.

               (13)

               Prezenta decizie nu aduce atingere cerințelor menite să asigure mai multă transparență sau angajamentelor care rezultă din legislația Uniunii sau din acordurile internaționale încheiate de Uniune,

         ADOPTĂ PREZENTA DECIZIE:
   Articolul 1
   (1)   Membrii Comisiei fac publice informațiile cu privire la toate reuniunile dintre aceștia sau membrii cabinetelor acestora și diferite organizații sau persoane care desfășoară activități independente, pe teme legate de procesul decizional și punerea în aplicare a politicilor în Uniune, în conformitate cu prevederile prezentei decizii.
   (2)   Informațiile care trebuie făcute publice includ: data și locul desfășurării reuniunii, numele membrului Comisiei și/sau al membrului cabinetului, numele organizației sau al persoanei care desfășoară activități independente și subiectul reuniunii.
   Articolul 2
   În sensul prezentei decizii, se aplică următoarele definiții:

               (a)

               „reuniune” înseamnă orice întâlnire bilaterală, organizată la inițiativa unei organizații sau a unei persoane care desfășoară activități independente ori a unui membru al Comisiei și/sau a unui membru al cabinetului său, pentru a discuta un aspect legat de elaborarea și punerea în aplicare a politicilor în Uniune. Această noțiune nu acoperă reuniunile care au loc în contextul unei proceduri administrative instituite de tratate sau de acte ale Uniunii, aflate sub responsabilitatea directă a respectivului membru al Comisiei, nici întâlnirile de natură pur privată sau socială și nici întâlnirile spontane;

               (b)

               „organizație sau persoană care desfășoară activități independente” înseamnă orice organizație sau persoană, indiferent de statutul său juridic, implicată în activități desfășurate cu scopul de a influența, direct sau indirect, elaborarea ori punerea în aplicare a politicilor și procesele decizionale din cadrul instituțiilor Uniunii, indiferent de locul în care au loc aceste activități și de canalul sau mijlocul de comunicare utilizat.
               Această noțiune nu include reprezentanții altor instituții sau organisme ale Uniunii, ai autorităților naționale, regionale și locale din statele membre și din țările terțe sau ai organizațiilor internaționale. Cu toate acestea, noțiunea acoperă orice asociație sau rețea creată cu scopul de a reprezenta regiuni sau alte autorități publice de la nivel subnațional în mod colectiv.

         Articolul 3
   (1)   Prezenta decizie nu se aplică în cazul reuniunilor cu partenerii sociali la nivelul Uniunii desfășurate în contextul dialogului social și nici reuniunilor care au loc în contextul dialogului cu bisericile, asociațiile sau comunitățile religioase, precum și cu organizațiile filosofice și neconfesionale.
   (2)   Prezenta decizie nu se aplică reuniunilor cu reprezentanți ai partidelor politice.
   Articolul 4
   (1)   Informațiile prevăzute la articolul 1 alineatul (2) se publică într-un format standardizat pe site-urile membrilor Comisiei, în termen de două săptămâni de la data reuniunii.
   (2)   Informațiile pot să nu fie publicate atunci când publicarea ar aduce atingere protecției unuia dintre interesele menționate la articolul 4 alineatele (1), (2) și (3) din Regulamentul (CE) nr. 1049/2001, în special vieții, integrității sau vieții private a unei persoane vizate, politicii financiare, monetare sau economice a Uniunii, stabilității pieței sau informațiilor comerciale sensibile, bunei desfășurări a procedurilor judiciare sau a inspecțiilor, anchetelor, auditurilor sau a altor proceduri administrative ori protecției oricărui alt interes public important recunoscut la nivelul Uniunii.
   Articolul 5
   Numele persoanelor (care acționează în numele unor organizații sau persoane care desfășoară activități independente) sau ai funcționarilor Comisiei (alții decât membrii cabinetelor) care participă la reuniuni nu sunt făcute publice, cu excepția cazului în care persoanele în cauză și-au dat consimțământul în mod neechivoc în acest sens.
   Articolul 6
   Organizațiile și persoanele care desfășoară activități independente sunt informate cu privire la faptul că informațiile prevăzute la articolul 1 alineatul (2) vor fi făcute publice.
   Articolul 7
   Prezenta decizie intră în vigoare în ziua următoare publicării în Jurnalul Oficial al Uniunii Europene.
   Se aplică de la 1 decembrie 2014.

      Adoptată la Strasbourg, 25 noiembrie 2014.

            Pentru Comisie

            Președintele

         Jean-Claude JUNCKER

      (1)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

      (2)  JO L 277, 19.9.2014, p. 11.

      (3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).


title: Decizia Consiliului din 8 mai 2007 de numire a membrilor titulari și supleanți ai Comitetului consultativ pentru formarea în domeniul arhitecturii

text:
               17.5.2007

               RO

               Jurnalul Oficial al Uniunii Europene

               C 111/5

      DECIZIA CONSILIULUI

   din 8 mai 2007
   de numire a membrilor titulari și supleanți ai Comitetului consultativ pentru formarea în domeniul arhitecturii
   (2007/C 111/04)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Tratatul de aderare din 2005, în special articolul 51 alineatul (1),
   având în vedere Decizia 85/385/CEE a Consiliului din 10 iunie 1985 de constituire a unui comitet consultativ pentru formarea în domeniul arhitecturii (1), în special articolele 3 și 4,
   întrucât, în conformitate cu articolul 3 din decizia menționată anterior, comitetul cuprinde câte trei experți pentru fiecare stat membru și un supleant pentru fiecare dintre aceștia; întrucât, în conformitate cu articolul 4 din aceeași decizie, mandatul acestor experți și supleanți are o durată de trei ani și poate expira înainte de încheierea perioadei de trei ani în caz de demisie, deces sau înlocuire cu un alt membru; în acest caz, numirea unui nou membru se face pentru durata mandatului care a rămas de exercitat,
   întrucât, prin decizia din 9 martie 2006 (2), Consiliul a numit membrii titulari și supleanți ai Comitetului consultativ pentru formarea în domeniul arhitecturii pentru o perioadă de trei ani începând de la data adoptării respectivei decizii,
   întrucât este necesar să fie numiți experți din Bulgaria și din România până la sfârșitul mandatului membrilor care erau în funcție la momentul aderării acestora, au fost desemnați candidați de către respectivele state membre,
   întrucât guvernele celor două state membre au desemnat candidați în vederea numirii sau înlocuirii membrilor titulari și supleanți,
   DECIDE:
   Articol unic
   Sunt numiți membri titulari și supleanți ai Comitetului consultativ pentru formarea în domeniul arhitecturii pentru perioada începând de la data adoptării prezentei decizii și până la 9 martie 2009:
   A.   Experți arhitecți în exercițiu

               Țara

               Membri titulari

               Membri supleanți

               Bulgaria

               Dl Petko YOVCHEV

               Dl Boiko STOLINCHEV

               Franța

               Dl Philippe-Charles DUBOIS

               Dna Nicole ROUX-LOUPIAC

               România

               Prof. Emil Barbu POPESCU

               Dl Vlad GAIVORONSCHI

         B.   Experți ai instituțiilor de învățământ universitar sau de nivel echivalent din domeniul arhitecturii

               Țara

               Membri titulari

               Membri supleanți

               Bulgaria

               Prof. Dr. Vesselina Russeva TROEVA

               Prof. Dr. Yordan RADEV

               Franța

               Dl Jean-Pierre BOBENRIETHER

               Dl Jean-Michel KNOP

               România

               Prof. Ştefan SCAFA UDRISTE

               Prof. Virgil ONOFREI

         C.   Experți ai autorităților competente din statul membru

               Țara

               Membri titulari

               Membri supleanți

               Bulgaria

               Dna Ivana RADONOVA

               Dna Zara DOBREVA

               Franța

               Dna Laurence CASSEGRAIN

               Dna Claudie VIATTE

               Irlanda

               Dl Chris O'GRADY

               România

               Prof. Sanda Marina BADULESCU

               Dna Oana Mihaela SALOMIA

      Adoptată la Bruxelles, la 8 mai 2007.

            Pentru Consiliu

            Președintele

         P. STEINBRÜCK

      (1)  JO L 223, 21.8.1985, p. 26.

      (2)  JO L 68, 21.3.2006, p. 6.


title: Decizia (UE) 2016/1980 a Consiliului din 8 noiembrie 2016 de numire a unui membru, propus de Republica Italiană, în cadrul Comitetului Regiunilor

text:
               12.11.2016

               RO

               Jurnalul Oficial al Uniunii Europene

               L 305/28

         DECIZIA (UE) 2016/1980 A CONSILIULUI
   din 8 noiembrie 2016
   de numire a unui membru, propus de Republica Italiană, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului italian,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Alessandro PASTACCI,

         ADOPTĂ PREZENTA DECIZIE:
   Articolul 1
   Este numit în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               domnul Giuseppe RINALDI, Presidente della Provincia di Rieti.

         Articolul 2
   Prezenta decizie intră în vigoare la data adoptării.

      Adoptată la Bruxelles, 8 noiembrie 2016.

            Pentru Consiliu

            Președintele

         P. KAŽIMÍR

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: 2009/793/CE,Euratom: Decizia Consiliului din 29 octombrie 2009 de numire a Secretarului General al Consiliului Uniunii Europene, Înalt Reprezentant pentru politica externă și de securitate comună, pentru perioada cuprinsă între 1 noiembrie 2009 și 31 decembrie 2009

text:
               30.10.2009

               RO

               Jurnalul Oficial al Uniunii Europene

               L 283/57

      DECIZIA CONSILIULUI

   din 29 octombrie 2009
   de numire a Secretarului General al Consiliului Uniunii Europene, Înalt Reprezentant pentru politica externă și de securitate comună, pentru perioada cuprinsă între 1 noiembrie 2009 și 31 decembrie 2009
   (2009/793/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 207 alineatul (2),
   având în vedere Tratatul de instituire a Comunității Europene a Energiei Atomice, în special articolul 121 alineatul (2),
   întrucât:

               (1)

               Mandatul dlui Javier SOLANA MADARIAGA, Secretar General al Consiliului Uniunii Europene, Înalt Reprezentant pentru politica externă și de securitate comună, se va încheia la 31 octombrie 2009 (1).

               (2)

               Respectivul mandat ar trebui reînnoit până la 31 decembrie 2009 sau până la data intrării în vigoare a Tratatului de la Lisabona, în cazul în care aceasta survine prima.

               (3)

               Se reamintește faptul că articolul 6 din Protocolul privind dispozițiile tranzitorii, pe care Tratatul de la Lisabona îl va anexa la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, prevede că mandatul Secretarului General al Consiliului, Înalt Reprezentant pentru politica externă și de securitate comună, se încheie la data intrării în vigoare a Tratatului de la Lisabona,

         DECIDE:
   Articolul 1
   Dl Javier SOLANA MADARIAGA este numit prin prezenta decizie Secretar General al Consiliului Uniunii Europene, Înalt Reprezentant pentru politica externă și de securitate comună, pentru perioada cuprinsă între 1 noiembrie 2009 și 31 decembrie 2009 sau până la data intrării în vigoare a Tratatului de la Lisabona, în cazul în care aceasta survine prima.
   Articolul 2
   Prezenta decizie se notifică dlui Javier SOLANA MADARIAGA de către președintele Consiliului.
   Aceasta se publică în Jurnalul Oficial al Uniunii Europene.

      Adoptată la Bruxelles, la 29 octombrie 2009.

            Pentru Consiliu

            Președintele

         C. BILDT

      (1)  JO L 277, 22.10.2009, p. 19.


title: Decizia Parlamentului European din 5 mai 2010 referitoare la descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2008

text:
               25.9.2010

               RO

               Jurnalul Oficial al Uniunii Europene

               L 252/211

         DECIZIA PARLAMENTULUI EUROPEAN
   din 5 mai 2010
   referitoare la descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2008
   (2010/548/UE)
   PARLAMENTUL EUROPEAN,
   având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, pentru exercițiul financiar 2008,
   având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2008, însoțit de răspunsurile Agenției (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (3), în special articolul 30,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0085/2010),

               1.

               acordă directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene descărcarea de gestiune pentru execuția bugetului Agenției aferent exercițiului financiar 2008;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 304, 15.12.2009, p. 38.

      (2)  JO L 248, 16.9.2002, p. 1.

      (3)  JO L 349, 25.11.2004, p. 1.

      (4)  JO L 357, 31.12.2002, p. 72.
    ---documentbreak---

               25.9.2010

               RO

               Jurnalul Oficial al Uniunii Europene

               L 252/213

         REZOLUȚIA PARLAMENTULUI EUROPEAN
   din 5 mai 2010
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2008
   PARLAMENTUL EUROPEAN,
   având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, pentru exercițiul financiar 2008,
   având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2008, însoțit de răspunsurile Agenției (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (3), în special articolul 30,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0085/2010),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2008 și cu privire la legalitatea și regularitatea operațiunilor subiacente;

               B.

               întrucât, la 23 aprilie 2009, Parlamentul a acordat directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene descărcarea de gestiune pentru execuția bugetului Agenției aferent exercițiului financiar 2007 (5) și în rezoluția care însoțea decizia privind descărcarea de gestiune, Parlamentul, printre altele:

                           —

                           regreta faptul că, în raportul său anual pentru 2007, Curtea de Conturi a constatat mai multe deficiențe pe care le evidențiase deja în raportul său anual pentru 2006, în special un nivel ridicat de reportări și anulări (aproape 70 % din creditele disponibile pentru 2007 nu fuseseră cheltuite);

                           —

                           constata că bugetul 2007 al Agenției (42 100 000 EUR) fusese majorat de peste două ori față de bugetul 2006 (19 200 000 EUR);

                           —

                           invita Agenția să își amelioreze gestiunea financiară, în special în ceea ce privește creșterea bugetului său aferent exercițiilor financiare 2007 și 2008;

               C.

               întrucât 2008 a fost al treilea exercițiu complet de funcționare a Agenției,

               1.

               constată cu satisfacție că Curtea de Conturi a reușit să obțină asigurări rezonabile cu privire la fiabilitatea conturilor anuale ale Agenției pentru exercițiul financiar încheiat la 31 decembrie 2008, în toate aspectele esențiale, precum și cu privire la legalitatea și regularitatea operațiunilor subiacente, în ansamblul lor;

               2.

               constată că bugetul Agenției a crescut substanțial în cursul ultimelor trei exerciții; ia act de faptul că, pentru exercițiul 2008, bugetul a crescut cu 29 000 000 EUR, o creștere de cca 69 % față de exercițiul anterior, și că în 2007 fusese deja de peste două ori mai mare decât în 2006 (42 100 000 EUR în 2007, respectiv 19 200 000 EUR în 2006);

      Problematici recurente din exercițiul financiar 2006

               3.

               este îngrijorat de faptul că Curtea de Conturi a constatat mai multe deficiențe pe care le relevase deja în rapoartele sale anuale pentru 2006 și 2007; regretă, în special:

                           —

                           nivelul ridicat de reportări și anulări (49 % dintre creditele disponibile pentru 2008 nu au fost utilizate în cursul exercițiului, aproape 69 % pentru 2007 și 55 % pentru 2006);

                           —

                           contractarea unor angajamente juridice înainte de angajamentele bugetare corespondente;

                           —

                           constatarea Curții de Conturi conform căreia procedurile de recrutare nu sunt conforme cu normele, în special în ceea ce privește transparența și caracterul nediscriminatoriu al procedurilor în cauză;

               4.

               ia act de faptul că 30 300 000 EUR din creditele aferente exercițiului au trebuit să fie reportate, iar 13 000 000 EUR din creditele disponibile au trebuit să fie anulate; subliniază, de asemenea, că în ceea ce privește cheltuielile operaționale (titlul III), din totalul de 26 800 000 EUR în credite reportate, un cuantum de 850 000 EUR viza operațiuni încheiate care ar fi trebuit să conducă la o deblocare; în acest context, ia notă totuși de răspunsul Agenției care declară că a adus corecturi situațiilor financiare anuale și oferă, de asemenea, asigurări că va lua măsuri suplimentare pentru a consolida controlul asupra angajamentelor;

               5.

               subliniază, cu toate acestea, că nivelul ridicat de reportări și anulări demonstrează incapacitatea Agenției de a gestiona o majorare atât de importantă a bugetului său; se întreabă, chiar dacă Agenția a făcut progrese substanțiale în utilizarea creditelor în 2009, dacă nu ar fi mai responsabil ca autoritățile bugetare să fie mai atente pe viitor la luarea deciziei de a majora bugetul Agenției, ținând seama de timpul necesar pentru realizarea noilor activități; solicită, prin urmare, Agenției să îi furnizeze detalii ample privind fezabilitatea angajamentelor viitoare;

               6.

               consideră, de asemenea, necesar ca Agenția să instituie:

                           —

                           un sistem eficace de programare și de control al termenelor contractuale stabilite;

                           —

                           un proces de evaluare a riscurilor aferente activităților pentru a permite, ulterior, o monitorizare atentă a acestora;

                           —

                           un sistem de credite disociate în bugetele viitoare destinate subvențiilor, astfel încât să se evite anulările în exercițiile ulterioare;

               7.

               este îngrijorat de faptul că, în observațiile sale, Curtea de Conturi critică Agenția pentru plata a peste 17 000 000 EUR pe baza unor decizii unilaterale de acordare a unor subvenții, semnate doar de Agenție, în ciuda faptului că normele în vigoare pentru agenții nu prevăd un astfel de instrument; în plus, se declară preocupat de faptul că Curtea de Conturi consideră că Agenția a semnat adeseori astfel de decizii după demararea acțiunilor sau chiar după finalizarea lor; ia act, cu toate acestea, de răspunsul Agenției care oferă asigurări că au fost semnate noi acorduri-cadru cu toate autoritățile de supraveghere a frontierelor care vor participa la acțiuni comune coordonate de Agenție;

               8.

               este îngrijorat de faptul că Curtea de Conturi a constatat din nou că au fost contractate angajamente juridice înainte de angajamentele bugetare corespondente; în plus, constată că la sfârșitul exercițiului 2008 au fost înscrise în registrul excepțiilor 49 de angajamente a posteriori (în valoare totală de peste 1 000 000 EUR); subliniază, de asemenea, că, deși Agenția a dat asigurări că în mai 2009 numărul excepțiilor scăzuse deja la jumătate față de aceeași perioadă a exercițiului anterior, numărul ridicat de excepții revelează totuși o problemă recurentă în sistemul de angajamente al Agenției; solicită Agenției, prin urmare, să facă eforturi mai concrete pentru soluționarea definitivă a acestei probleme;

               9.

               felicită Agenția pentru introducerea unei politici de trezorerie;

               10.

               ia act de faptul că conturile Agenției înregistrează venituri din dobânzi în valoare de 474 116,65 EUR pentru exercițiul financiar 2008; deduce din conturile anuale și din valoarea veniturilor din dobânzi că Agenția dispune permanent de lichidități considerabile; observă că la 31 decembrie 2008 lichiditățile Agenției se ridicau la 28 604 623,67 EUR; îndeamnă Comisia să examineze posibilitățile de a pune pe deplin în aplicare o gestiune a numerarului axată pe necesități în conformitate cu articolul 15 alineatul (5) din Regulamentul (CE, Euratom) nr. 2343/2002, precum și modificările conceptuale necesare pentru menținerea durabilă a lichidităților Agenției la un nivel cât mai redus posibil;

               11.

               invită Agenția să își exercite pe deplin funcțiile și să își amelioreze în continuare gestiunea financiară, în special ținând seama de creșterea bugetelor sale pe 2009 și 2010;

      Resurse umane

               12.

               constată cu îngrijorare că Curtea de Conturi a constatat, din nou, că procedurile de recrutare nu sunt conforme cu normele și că nu există garanții privind transparența acestora și nediscriminarea candidaților;

      Performanțe

               13.

               remarcă faptul că, în iunie 2009, consiliul de administrație al Agenției a adoptat un plan multianual pentru perioada 2010-2013, în ciuda faptului că acest lucru nu este prevăzut în regulamentul său de bază; subliniază importanța acestui plan multianual pentru o mai bună planificare a activităților Agenției și pentru evaluarea riscurilor conexe; solicită totuși Agenției să stabilească o legătură clară între programul său de lucru și previziunile sale financiare;

               14.

               încurajează directorul să prezinte consiliului de administrație date privind impactul operațiunilor;

               15.

               solicită Agenției să prezinte, în tabelul care trebuie anexat la viitorul raport al Curții de Conturi, o comparație între operațiunile realizate în exercițiul care face obiectul descărcării de gestiune și cele realizate în exercițiul precedent pentru a permite autorității care acordă descărcarea de gestiune să evalueze mai bine performanțele Agenției de la un exercițiu la altul;

               16.

               subliniază faptul că, în următorii ani, descărcarea de gestiune pentru execuția bugetului Agenției ar trebui să se bazeze într-o mai mare măsură pe performanțele Agenției din cursul exercițiului;

      Transparență

               17.

               ia act de faptul că Agenția nu publică pe site-ul său informații privind organele sale de conducere; recomandă, prin urmare, ca o modalitate de creștere a transparenței, să se publice pe site-ul Agenției lista tuturor membrilor consiliului de administrație, împreună cu datele de contact ale acestora;

      Cooperarea cu statele membre

               18.

               constată că utilizarea și execuția bugetului depind parțial de participarea statelor membre; încurajează, prin urmare, Agenția să își intensifice dialogul cu statele membre pentru a consolida participarea acestora;

               19.

               solicită Agenției să își îmbunătățească gestiunea financiară în ceea ce privește rambursarea costurilor contractate de statele membre identificând cauzele problemei în cooperare cu statele membre pentru a aplica, împreună cu acestea, soluțiile adecvate;

      Auditul intern

               20.

               remarcă faptul că, din cele 23 de recomandări emise după auditul inițial efectuat în 2007 de Serviciul de Audit Intern (IAS), 4 au fost aplicate în mod adecvat și eficient, 15 sunt în curs de aplicare, iar 4 nu au fost încă aplicate; subliniază că recomandările, care sunt considerate „foarte importante”, se referă la finalizarea fișelor posturilor și stabilirea obiectivelor pentru personal, consolidarea securității, îmbunătățirea înregistrării corespondenței, consolidarea procesului de gestionare a subvențiilor și asigurarea respectării Regulamentului financiar;

               21.

               felicită Agenția pentru recrutarea, la sfârșitul lui 2008, a unei persoane responsabile cu coordonarea controalelor interne și gestiunea calității; subliniază că acest nou post va ajuta Agenția să aplice o abordare mai bine structurată, mai disciplinată și mai coerentă față de aplicarea recomandărilor IAS;

               22.

               face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 5 mai 2010 (6) referitoare la performanțele, gestiunea financiară și controlul agențiilor.

      (1)  JO C 304, 15.12.2009, p. 38.

      (2)  JO L 248, 16.9.2002, p. 1.

      (3)  JO L 349, 25.11.2004, p. 1.

      (4)  JO L 357, 31.12.2002, p. 72.

      (5)  JO L 255, 26.9.2009, p. 126.

      (6)  Texte adoptate, P7_TA(2010)0139 (a se vedea pagina 241 din prezentul Jurnal Oficial).


title: 2007/650/CE: Decizia Consiliului din 1 octombrie 2007 privind numirea unui membru austriac în cadrul Comitetului Regiunilor

text:
               9.10.2007

               RO

               Jurnalul Oficial al Uniunii Europene

               L 262/28

      DECIZIA CONSILIULUI

   din 1 octombrie 2007
   privind numirea unui membru austriac în cadrul Comitetului Regiunilor
   (2007/650/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului austriac,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE (1) de numire a membrilor și a membrilor supleanți în cadrul Comitetului Regiunilor pentru perioada cuprinsă între 26 ianuarie 2006 și 25 ianuarie 2010.

               (2)

               Un post de membru a devenit vacant ca urmare a încheierii mandatului domnului Sepp RIEDER,

         DECIDE:
   Articolul 1
   Este numită în calitate de membru în cadrul Comitetului Regiunilor pentru durata restantă a mandatului, și anume până la 25 ianuarie 2010, doamna Renate BRAUNER, Vizebürgermeisterin der Stadt Wien und stellvertretende Landeshauptfrau, care îl înlocuiește pe domnul Sepp RIEDER.
   Articolul 2
   Prezenta decizie produce efecte de la data adoptării sale.

      Adoptată la Luxemburg, 1 octombrie 2007.

            Pentru Consiliu

            Președintele

         M. LINO

      (1)  JO L 56, 25.2.2006, p. 75.


               15.10.2011

               RO

               Jurnalul Oficial al Uniunii Europene

               C 304/7

         Decizia Înaltului Reprezentant al Uniunii pentru afaceri externe și politica de securitate
   din 15 iunie 2011
   privind normele de securitate pentru Serviciul European de Acțiune Externă
   2011/C 304/05
   ÎNALTUL REPREZENTANT,
   având în vedere Decizia 2010/427/UE privind organizarea și funcționarea Serviciului European de Acțiune Externă („SEAE”), în special articolul 10,
   având în vedere avizul comitetului menționat la articolul 10 alineatul (1) din decizia Consiliului menționată mai sus,
   întrucât:

               (1)

               SEAE, în calitate de organism al Uniunii Europene care funcționează în mod autonom, ar trebui să dispună de norme de securitate, astfel cum se prevede la articolul 10 alineatul (1) din Decizia 2010/427/UE a Consiliului.

               (2)

               Înaltul Reprezentant ar trebui să decidă cu privire la normele de securitate pentru SEAE, care acoperă toate aspectele în materie de securitate, astfel încât SEAE să poată gestiona în mod efectiv riscurile la adresa personalului său, a activelor sale corporale și a informațiilor sale și să își îndeplinească sarcina care îi revine în privința responsabilităților de administrare.

               (3)

               Normele de securitate pentru SEAE ar trebui să contribuie la realizarea unui cadru general mai coerent și cuprinzător în Uniunea Europeană în ceea ce privește protejarea informațiilor clasificate, pe baza normelor de securitate ale Consiliului și a dispozițiilor Comisiei în materie de securitate.

               (4)

               În special, ar trebui să se garanteze personalului SEAE, activelor corporale și informațiilor acestuia un nivel de protecție în conformitate cu cele mai bune practici din cadrul Consiliului, al Comisiei Europene și al statelor membre și, după caz, al organizațiilor internaționale.

               (5)

               Principiile de bază și standardele minime aplicate în cadrul SEAE pentru protejarea informațiilor clasificate ar trebui să fie echivalente celor aplicate în cadrul Consiliului și al Comisiei Europene.

               (6)

               Este necesar să se stabilească modalitățile de organizare a securității în cadrul SEAE și de repartizare a sarcinilor în materie de securitate în cadrul structurilor SEAE.

               (7)

               Înaltul Reprezentant ar trebui să ia toate măsurile corespunzătoare necesare pentru punerea în aplicare a acestor norme cu sprijinul statelor membre, al Secretariatului General al Consiliului și al Comisiei Europene.

               (8)

               Înaltul Reprezentant ar trebui să se bazeze pe expertiza relevantă a statelor membre, a Secretariatului General al Consiliului și a Comisiei Europene, în funcție de necesități, inclusiv prin intermediul unor structuri de securitate adecvate,

         ADOPTĂ PREZENTA DECIZIE:
   Articolul 1
   Scopul și domeniul de aplicare
   (1)   Prezenta decizie stabilește normele de siguranță și securitate pentru Serviciul European de Acțiune Externă (denumite în continuare „normele de securitate pentru SEAE”). Aceasta definește cadrul de reglementare general pentru gestionarea eficientă a riscurilor la adresa personalului, a activelor corporale și a informațiilor și pentru îndeplinirea sarcinii care îi revine în privința responsabilităților de administrare.
   (2)   Normele de securitate pentru SEAE se aplică tuturor membrilor personalului SEAE (și anume funcționarilor și celorlalți agenți, experților naționali detașați și agenților locali) și tuturor membrilor delegațiilor Uniunii, indiferent de funcția lor administrativă sau de originea acestora (denumiți în continuare „personalul”).
   (3)   Înaltul Reprezentant ia toate măsurile necesare pentru a asigura punerea în aplicare a acestor norme în cadrul SEAE și dezvoltarea capacității necesare, care să cuprindă toate aspectele legate de securitate, cu sprijinul serviciilor relevante ale statelor membre, ale Secretariatului General al Consiliului și ale Comisiei.
   (4)   De la intrarea în vigoare a prezentei decizii, se pot utiliza măsuri tranzitorii, după caz, prin încheierea unor acorduri la nivel de servicii cu serviciile relevante ale Secretariatului General al Consiliului și ale Comisiei.
   (5)   Înaltul Reprezentant examinează în mod periodic aceste norme de securitate. Înaltul Reprezentant asigură coerența globală în aplicarea prezentei decizii.
   (6)   După caz, la recomandarea comitetului menționat la articolul 9 alineatul (6), Înaltul Reprezentant aprobă politici de securitate care stabilesc măsurile de punere în aplicare a prezentei decizii. Comitetul respectiv poate conveni, la nivelul său, asupra unor orientări în materie de securitate, care să completeze sau să susțină prezenta decizie.
   (7)   În vederea punerii în aplicare a dispozițiilor alineatului (6), Comisia ia pe deplin în considerare politicile și orientările în materie de securitate, aflate în vigoare în cadrul Consiliului și al Comisiei Europene, pentru a menține coerența între măsurile de securitate, aplicabile în cadrul SEAE, al Consiliului și al Comisiei.
   Articolul 2
   Gestionarea riscurilor de securitate
   (1)   Pentru a stabili necesitățile sale în materie de protecție, SEAE aplică o metodologie globală de evaluare a riscurilor de securitate, în colaborare cu Oficiul de securitate al Secretariatului General al Consiliului și cu Direcția Securitate a Comisiei Europene. Comitetul menționat la articolul 9 alineatul (6) este consultat cu privire la aplicarea acesteia în cadrul SEAE.
   (2)   Riscurile la adresa personalului, a activelor corporale și a informațiilor sunt gestionate ca un proces. Acest proces vizează stabilirea riscurilor de securitate cunoscute, definirea măsurilor de securitate în scopul reducerii acestor riscuri la un nivel acceptabil și punerea în aplicare a măsurilor în conformitate cu conceptul de apărare în profunzime. Eficacitatea unor astfel de măsuri este evaluată în permanență.
   (3)   Rolurile, responsabilitățile și sarcinile prevăzute în prezenta decizie nu aduc atingere responsabilității fiecărui membru al personalului SEAE de a face uz de bunul simț și de discernământ în ceea ce privește propria sa siguranță și securitate, precum și cerinței ca aceștia să respecte toate normele de securitate, reglementările, procedurile și instrucțiunile aplicabile.
   (4)   SEAE ia toate măsurile rezonabile pentru a garanta siguranța și securitatea personalului, a activelor corporale și a informațiilor, precum și pentru a preveni daunele previzibile în mod rezonabil, în conformitate cu articolul 1 alineatul (3).
   (5)   Măsurile de securitate în cadrul SEAE pentru protejarea informațiilor clasificate pe durata ciclului lor de viață sunt proporționale, în special, cu clasificarea lor de securitate, cu forma și volumul informațiilor sau materialelor, cu amplasarea și construirea sediilor care adăpostesc informații clasificate și cu amenințarea, inclusiv amenințarea evaluată local, privind activități rău-intenționate și/sau infracționale, inclusiv spionaj, sabotaj și terorism.
   Articolul 3
   Protecția informațiilor
   (1)   După consultarea comitetului menționat la articolul 10 alineatul (1) din Decizia 2010/427/UE a Consiliului privind organizarea și funcționarea Serviciului European de Acțiune Externă, Înaltul Reprezentant decide cu privire la normele pentru protecția informațiilor clasificate, echivalente celor prevăzute în Decizia 2011/292/UE a Consiliului privind normele de securitate pentru protecția informațiilor UE clasificate (1) (denumite în continuare „IUEC”). Până la adoptarea acestora, SEAE aplică mutatis mutandis normele de securitate ale Consiliului, menționate anterior. Înaltul Reprezentant ia toate măsurile necesare pentru a pune în aplicare normele respective în cadrul SEAE în conformitate cu articolul 1 alineatul (3).
   (2)   În cazul în care statele membre introduc informațiile clasificate, care poartă un marcaj național de clasificare a securității, în structurile sau rețelele SEAE, serviciul protejează aceste informații în conformitate cu cerințele aplicabile IUEC de nivel echivalent, pe baza normelor aplicabile prevăzute la articolul 3 alineatul (1).
   (3)   În ceea ce privește protecția informațiilor sensibile neclasificate, măsurile de securitate în cadrul SEAE sunt proporționale cu nivelul de sensibilitate al acestora și/sau cu impactul divulgării lor neautorizate asupra intereselor UE.
   Articolul 4
   Securitate fizică
   (1)   Se instituie măsuri adecvate de securitate fizică, inclusiv măsuri de control al accesului, pentru toate incintele, clădirile, birourile, încăperile și alte spații din cadrul SEAE, precum și pentru spațiile care adăpostesc sisteme de comunicații și informații, care prelucrează informații clasificate. Astfel de măsuri sunt luate în considerare în conceperea și planificarea clădirilor.
   (2)   În cazul în care este necesar, se instituie măsuri de securitate fizică pentru protecția personalului și a persoanelor aflate în întreținerea acestora.
   (3)   Măsurile menționate la alineatele (1) și (2) sunt proporționale cu riscurile estimate pentru personal și vizitatori, activele corporale și informații.
   (4)   Spațiile din cadrul SEAE în care sunt păstrate informații clasificate CONFIDENTIEL UE/EU CONFIDENTIAL sau de nivel superior, sau la informații echivalente acestora, sunt stabilite ca zone securizate în conformitate cu normele prevăzute la articolul 3 alineatul (1) și sunt aprobate de către autoritatea competentă în materie de securitate din cadrul SEAE.
   Articolul 5
   Certificat de securitate a personalului
   (1)   Accesul la informațiile clasificate și procedurile privind certificatul de securitate a personalului sunt reglementate de cerințele stabilite în cadrul normelor prevăzute la articolul 3 alineatul (1).
   (2)   Toți membrii personalului ale căror atribuții pot necesita accesul la informații clasificate CONFIDENTIEL UE/EU CONFIDENTIAL sau de nivel superior, sau la informații echivalente, primesc certificatul de securitate pentru nivelul relevant înainte de a li se acorda accesul la astfel de informații clasificate. Cu toate acestea, agențiilor locali nu li se acordă acces la IUEC, decât în conformitate cu condițiile stabilite în cadrul normelor prevăzute la articolul 3 alineatul (1).
   (3)   Procedurile privind certificatul de securitate a personalului SEAE sunt stabilite în normele prevăzute la articolul 3 alineatul (1). Aceste proceduri asigură un nivel de siguranță echivalent cu cel prevăzut în procedurile aplicate în cadrul Comisiei Europene și al Secretariatului General al Consiliului.
   Articolul 6
   Securitatea sistemelor de comunicații și de informații
   (1)   SEAE protejează informațiile prelucrate de sistemele de comunicații și de informații (denumite în continuare „SCI”) împotriva amenințărilor la adresa confidențialității, integrității, disponibilității, autenticității și nerepudierii.
   (2)   Toate SCI care prelucrează informații clasificate sunt supuse unui proces de acreditare. SEAE aplică un sistem pentru gestionarea acreditării de securitate în consultare cu Secretariatul General al Consiliului și cu Comisia Europeană.
   (3)   În cazul în care protecția IUEC este asigurată prin produse criptografice, aceste produse sunt aprobate de Autoritatea de aprobare criptografică din cadrul SEAE, pe baza unei recomandări a comitetului menționat la articolul 10 alineatul (1) din Decizia 2010/427/UE a Consiliului privind organizarea și funcționarea SEAE, în conformitate cu articolul 10 din Decizia 2011/292/UE a Consiliului privind normele de securitate pentru protecția informațiilor UE clasificate.
   (4)   În măsura în care acest lucru este necesar, Înaltul Reprezentant stabilește următoarele funcții de asigurare a informațiilor, în conformitate cu articolul 3 alineatul (1):

               (a)

               o autoritate de asigurare a informațiilor;

               (b)

               o autoritate TEMPEST;

               (c)

               o autoritate de aprobare criptografică;

               (d)

               o autoritate de distribuție criptografică.

         (5)   Pentru fiecare sistem, Înaltul Reprezentant stabilește următoarele funcții, în conformitate cu articolul 3 alineatul (1):

               (a)

               o autoritate de acreditare în materie de securitate;

               (b)

               o autoritate operațională de asigurare a informațiilor.

         Articolul 7
   Sensibilizare și formare în materie de securitate
   (1)   Înaltul Reprezentant se asigură că sunt elaborate și puse în aplicare, în cadrul SEAE, programe adecvate de sensibilizare și formare în materie de securitate și că personalul și, după caz, persoanele aflate în întreținerea acestora, beneficiază de informările și formările în materie de sensibilizare necesare, proporționale cu riscurile existente la locul lor de reședință.
   (2)   Înainte de a i se acorda accesul la informații clasificate și, ulterior, la intervale de timp periodice, personalul este informat și ia cunoștință de responsabilitățile care îi revin cu privire la protejarea IUEC, în conformitate cu normele prevăzute la articolul 3 alineatul (1).
   Articolul 8
   Încălcări ale securității și compromiterea informațiilor clasificate
   (1)   Orice încălcare sau presupusă încălcare a securității se raportează imediat Direcției de securitate a SEAE, care informează autoritățile competente ale Comisiei, Secretariatul General al Consiliului sau statele membre, în cazul în care este necesar.
   (2)   În cazul în care se cunoaște sau există motive rezonabile pentru a se suspecta că au fost compromise sau pierdute informații clasificate, Direcția de securitate a SEAE informează Direcția Securitate a Comisiei Europene, Secretariatul General al Consiliului sau statele membre, după caz, și ia toate măsurile corespunzătoare în conformitate cu normele prevăzute la articolul 3 alineatul (1).
   (3)   Orice membru al personalului care este responsabil de o încălcare a normelor de securitate stabilite în prezenta decizie poate fi pasibil de acțiune disciplinară în conformitate cu normele și reglementările aplicabile. Orice persoană responsabilă de compromiterea sau pierderea unor informații clasificate este pasibilă de acțiuni disciplinare și/sau în justiție în conformitate cu legile, normele și regulamentele aplicabile.
   Articolul 9
   Organizarea securității în cadrul SEAE
   (1)   Înaltul Reprezentant deține funcția de autoritate de securitate în cadrul SEAE. În această calitate, Înaltul Reprezentant se asigură, în special, că:

               (a)

               măsurile de securitate sunt coordonate, în funcție de necesități, cu autoritățile competente ale statelor membre, Secretariatul General al Consiliului și Comisia Europeană și, după caz, cu statele terțe sau organizațiile internaționale, în ceea ce privește toate aspectele de securitate relevante pentru activitățile SEAE, inclusiv cu privire la natura amenințărilor la adresa securității personalului, a activelor corporale și a informațiilor și la mijloacele de protecție împotriva acestora;

               (b)

               aspectele de securitate sunt luate pe deplin în considerare de la bun început în ceea ce privește toate activitățile SEAE;

               (c)

               certificatele de securitate sunt eliberate personalului SEAE în conformitate cu articolul 5 alineatul (2), înainte ca acestora să le poată fi acordat accesul la informații clasificate CONFIDENTIEL UE/EU CONFIDENTIAL sau de nivel superior, sau la informații echivalente acestora;

               (d)

               în cadrul SEAE, se instituie un sistem de registre în scopuri de securitate, prin care se asigură că informațiile clasificate sunt gestionate în conformitate cu normele prevăzute la articolul 3 alineatul (1) și că se ține o evidență a tuturor informațiilor clasificate divulgate de către SEAE statelor terțe și organizațiilor internaționale, precum și a tuturor informațiilor clasificate primite de la statele terțe sau organizațiile internaționale;

               (e)

               se desfășoară inspecțiile de securitate prevăzute la articolul 11;

               (f)

               se efectuează investigații în cazul oricărei încălcări reale sau presupuse a securității, inclusiv compromiterea sau pierderea de informații clasificate, deținute de către SEAE sau provenind de la acesta, și că autoritățile relevante în materie de securitate sunt invitate să asiste la astfel de investigații;

               (g)

               în vederea asigurării unei reacții prompte și eficiente la incidentele de securitate, se instituie planuri și mecanisme adecvate de gestionare a incidentelor și a consecințelor acestora;

               (h)

               se iau măsurile adecvate în cazul nerespectării de către personal a prevederilor prezentei decizii.

         (2)   Înaltul Reprezentant poate încheia acorduri administrative, dacă acest lucru este necesar, în special în ceea ce privește schimbul de informații clasificate cu statele terțe sau cu organizațiile internaționale, fără a aduce atingere articolului 218 alineatul (3) din Tratatul privind funcționarea Uniunii Europene. Comitetul menționat la articolul 9 alineatul (6) este consultat înainte ca acordurile să fie încheiate.
   (3)   Secretarul General executiv se asigură că sunt aplicate măsurile fizice și organizatorice adecvate pentru securitatea și siguranța personalului și a vizitatorilor, a activelor corporale și a informațiilor în toate incintele SEAE. Secretarul General executiv este asistat în îndeplinirea acestei sarcini de către directorul general administrativ și de Direcția de securitate a SEAE.
   (4)   SEAE dispune de o direcție de securitate, responsabilă pentru organizarea tuturor aspectelor în materie de securitate din cadrul SEAE, care se află la dispoziția Înaltului Reprezentant și care, atunci când este cazul, poate răspunde în fața acestuia, în conformitate cu mandatul său. În conformitate cu articolul 10 alineatul (3) din Decizia 2010/427/UE a Consiliului privind organizarea și funcționarea SEAE, Direcția de securitate este sprijinită de serviciile competente ale statelor membre.
   (5)   Șeful fiecărei delegații a Uniunii este responsabil pentru punerea în aplicare a tuturor măsurilor legate de securitatea delegației, acesta gestionând aspectele privind securitatea și siguranța personalului delegației și vizitatorilor, activelor corporale și informațiilor. Acesta este asistat în îndeplinirea sarcinilor menționate de către Direcția de securitate a SEAE, de membrii personalului delegației care exercită sarcini și funcții specifice, precum și de personalul de securitate specializat, în cazul în care este necesar.
   (6)   Prin prezenta, se instituie un Comitet de securitate. Înaltul Reprezentant consultă Comitetul de securitate, care examinează și evaluează orice chestiune în materie de securitate care intră în domeniul de aplicare a prezentei decizii și face recomandări, după caz. Comitetul de securitate este constituit din experți în domeniul de securitate relevant, reprezentând fiecare stat membru, precum și Secretariatul General al Consiliului și Direcția Securitate a Comisiei Europene. Acesta este prezidat de Înaltul Reprezentant sau de către delegatul desemnat al acestuia și se reunește la solicitarea Înaltului Reprezentant sau la cererea oricăruia dintre membrii săi. Comitetul de securitate își organizează activitățile astfel încât să poate face recomandări privind orice domeniu de securitate specific, care intră în domeniul de aplicare a prezentei decizii.
   (7)   Șeful Direcției de securitate a SEAE se întâlnește periodic și ori de câte ori este necesar cu directorul responsabil de securitate din cadrul Secretariatului General al Consiliului și cu directorul Direcției Securitate a Comisiei Europene, pentru a se consulta cu privire la domeniile de interes comun.
   Articolul 10
   Securitatea misiunilor PSAC și a RSUE
   Responsabilitatea fiecărui șef de misiune sau reprezentant special al UE (RSUE) în ceea ce privește securitatea misiunii sau a echipei este prevăzută în Decizia Consiliului de înființare a misiunii sau de numire a RSUE. Fiecare șef de misiune sau RSUE poate fi sprijinit de Direcția de securitate a SEAE pentru a se asigura că politica aprobată de către Consiliu privind securitatea personalului cu atribuții operaționale care își desfășoară activitatea în afara UE, în temeiul titlului V capitolul 2 din Tratatul privind Uniunea Europeană, este pusă în aplicare în mod corespunzător. În acest sens, se instituie mecanismele de legătură corespunzătoare.
   Articolul 11
   Inspecții de securitate
   (1)   Înaltul Reprezentant se asigură că au loc inspecții de securitate pentru a se verifica respectarea normelor și a regulamentelor în materie de securitate, în vederea protejării personalului, activelor corporale și informațiilor din cadrul SEAE și al misiunilor instituite în temeiul titlului V capitolul 2 din TUE.
   (2)   SEAE se poate baza, în funcție de necesități, pe expertiza statelor membre, a Secretariatului General al Consiliului și a Comisiei Europene.
   (3)   Înaltul Reprezentant adoptă un program anual al inspecțiilor de securitate.
   Articolul 12
   Planificarea continuității activității
   Direcția de securitate a SEAE îl sprijină pe Secretarul General executiv în gestionarea aspectelor de securitate legate de procesele operaționale privind SEAE, ca parte a planificării generale a continuității activității SEAE.
   Articolul 13
   Intrarea în vigoare
   Prezenta decizie intră în vigoare la data semnării sale.

      Adoptată la Bruxelles, 15 iunie 2011.

            Înaltul Reprezentant

         C. ASHTON

      (1)  Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate, JO L 141, 27.5.2011, p. 17.


title: Decizia Comisiei din 16 decembrie 2004 de modificare a Deciziei 1999/478/CE a Comisiei de reînnoire a Comitetului consultativ pentru pescuit și acvacultură

text:
Anunţ juridic important

|

32004D0864

Official Journal L 370 , 17/12/2004 P. 0091 - 0091

		20041216Decizia Comisieidin 16 decembrie 2004de modificare a Deciziei 1999/478/CE a Comisiei de reînnoire a Comitetului consultativ pentru pescuit și acvacultură(2004/864/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,întrucât:(1) Este importantă obținerea de către Comisie a reacției mediilor interesate cu privire la problemele ridicate de stabilirea unei politici comune de pescuit (PCP). A fost constituit un comitet consultativ (CCP) în sectorul pescuitului prin Decizia 71/128/CEE a Comisiei [1], înlocuită de Decizia 1999/478/CE a Comisiei din 14 iulie 1999 de reînnoire a Comitetului consultativ pentru pescuit și acvacultură (CCPA) [2]. Componența CCPA este definită la articolul 3 din Decizia 1999/478/CE.(2) Decizia 1999/478/CE a instituit patru grupuri de lucru pentru a pregăti avizele comitetului; grupul de lucru nr. 2 răspunde de acvacultură.(3) Dată fiind dezvoltarea rapidă a acvaculturii europene în ultimii ani, este oportun ca interesele acestui sector să fie mai bine reprezentate în cadrul CCPA. Componența acestui comitet ar trebui, prin urmare, să fie extinsă pentru a include vicepreședintele grupului de lucru nr. 2. Decizia 1999/478/CE ar trebui modificată în mod corespunzător,DECIDE:Articolul 1Articolul 3 din Decizia 1999/478/CE se modifică după cum urmează:(a) prima teză se înlocuiește cu următorul text:"Comitetul se compune din 21 de membri, denumiți în continuare "membri".";(b) alineatul (2) se înlocuiește cu următorul text:"(2) Dispun, de asemenea, de un loc în comitet: președintele și vicepreședintele Comitetului de dialog sectorial din domeniul pescuitului, precum și președintele și vicepreședintele grupurilor de lucru nr. 1, 2, 3 și 4 în conformitate cu articolul 7."Articolul 2Prezenta decizie intră în vigoare în a treia zi de la data publicării în Jurnalul Oficial al Uniunii Europene.Adoptată la Bruxelles, 16 decembrie 2004.Pentru ComisieJoe BorgMembru al Comisiei[1] JO L 68, 22.3.1971, p. 18.[2] JO L 187, 20.7.1999, p. 70.--------------------------------------------------


title: Decizia (PESC) 2016/2001 a Consiliului din 15 noiembrie 2016 privind contribuția Uniunii la înființarea și la gestionarea în condiții de siguranță a unei bănci de uraniu slab îmbogățit (LEU) sub controlul Agenției Internaționale pentru Energie Atomică (AIEA) în cadrul Strategiei UE împotriva proliferării armelor de distrugere în masă

text:
               16.11.2016

               RO

               Jurnalul Oficial al Uniunii Europene

               L 308/22

         DECIZIA (PESC) 2016/2001 A CONSILIULUI
   din 15 noiembrie 2016
   privind contribuția Uniunii la înființarea și la gestionarea în condiții de siguranță a unei bănci de uraniu slab îmbogățit (LEU) sub controlul Agenției Internaționale pentru Energie Atomică (AIEA) în cadrul Strategiei UE împotriva proliferării armelor de distrugere în masă
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 12 decembrie 2003, Consiliul European a adoptat Strategia UE împotriva proliferării armelor de distrugere în masă (denumită în continuare „strategia”), al cărei capitol III cuprinde o listă de măsuri destinate combaterii acestei proliferări și care trebuie întreprinse atât în Uniune, cât și în țări terțe.

               (2)

               Uniunea acționează în prezent în mod activ pentru punerea în aplicare a strategiei și dă curs măsurilor enumerate în capitolul III, în special prin furnizarea de resurse financiare destinate sprijinirii unor proiecte specifice desfășurate de instituții multilaterale, precum Agenția Internațională pentru Energie Atomică (AIEA).

               (3)

               Articolul IV din Tratatul cu privire la neproliferarea armelor nucleare (TNP) prevede dreptul inalienabil al tuturor părților la TNP de a dezvolta cercetarea, producția și utilizarea energiei nucleare în scopuri pașnice, fără discriminare și în conformitate cu articolele I și II din TNP. De asemenea, prevede că toate părțile la TNP se obligă să „coopereze, prin contribuții individuale sau împreună cu alte state sau organizații internaționale, la dezvoltarea continuă a aplicațiilor energiei nucleare în scopuri pașnice, în special pe teritoriile statelor care nu dețin arme nucleare și care sunt părți la tratat, acordând atenția cuvenită nevoilor zonelor în curs de dezvoltare ale lumii”.

               (4)

               Abordările multilaterale în ceea ce privește ciclul combustibilului nuclear au potențialul de a furniza țărilor care au decis să recurgă la energia nucleară în scopuri pașnice o alternativă la dezvoltarea de cicluri naționale ale combustibilului nuclear, evitând în același timp riscurile de proliferare.

               (5)

               Conform articolului III din statutul său, AIEA este autorizată să desfășoare orice operațiune, inclusiv achiziția de combustibil nuclear și de servicii și echipamente în domeniul nuclear și instituirea propriilor infrastructuri și instalații, pentru facilitarea aplicației practice a energiei nucleare în scopuri pașnice.

               (6)

               În septembrie 2006, Inițiativa privind amenințările nucleare (Nuclear Threat Initiative – NTI), o organizație neguvernamentală independentă cu sediul în Statele Unite, a oferit AIEA un grant în valoare de 50 000 000 USD pentru a contribui la crearea unui stoc de uraniu slab îmbogățit deținut și gestionat de AIEA, cu condiția ca agenția să poată atrage o sumă suplimentară de 100 000 000 USD, inclusiv granturi din partea altor state membre ale AIEA și a altor donatori, și crea o rezervă de combustibil nuclear.

               (7)

               La 8 decembrie 2008, Consiliul a adoptat concluzii în sprijinul înființării și al gestionării în condiții de siguranță a unei bănci de combustibil nuclear aflate sub controlul AIEA. De asemenea, în concluzii se afirma că Uniunea intenționa să contribuie la proiectul respectiv cu până la 25 000 000 EUR, odată ce condițiile și modalitățile de funcționare a băncii vor fi fost definite și aprobate de Consiliul guvernatorilor AIEA. Comisia Europeană a furnizat deja 20 000 000 EUR pentru achiziția uraniului slab îmbogățit.

               (8)

               La 3 decembrie 2010, Consiliul guvernatorilor AIEA a adoptat Rezoluția GOV/2010/70 de aprobare a înființării unei bănci de uraniu slab îmbogățit (LEU – low-enriched uranium) a AIEA și a afirmat că operațiunile băncii de LEU a AIEA vor fi finanțate exclusiv prin contribuții extrabugetare.

               (9)

               Punctul 15 din documentul GOV/2010/67, intitulat „Asigurarea aprovizionării”: Înființarea unei bănci de uraniu slab îmbogățit (LEU) a AIEA pentru furnizarea de uraniu slab îmbogățit către statele membre [Assurance of Supply: Establishment of an IAEA Low Enriched Uranium (LEU) Bank for the Supply of LEU to Member States]prevede că „agenția este deținătorul LEU din banca de LEU a AIEA, LEU aflându-se sub controlul său, precum și în posesia sa din punct de vedere juridic oficial. Tot la acest punct, se prevede că agenția este responsabilă de păstrarea și de protecția materialelor aflate în posesia sa, asigurându-se, prin intermediul oricărui acord de găzduire, că LEU este protejat de pericole naturale sau de altă natură, de sustragerea sau deturnarea neautorizată, de stricăciuni sau distrugere, inclusiv de sabotaj, și de capturarea cu forța. În plus, punctul l5 prevede că agenția, prin intermediul oricărui acord de găzduire, asigură aplicarea garanțiilor AIEA în ceea ce privește LEU din banca de LEU a AIEA și aplicarea standardelor și măsurilor de securitate, precum și a măsurilor de protecție fizică de către statul sau statele gazdă”. Punctul 16 din documentul GOV/2010/67 prevede, în plus, că „agenția, cu aprobarea Consiliului guvernatorilor, încheie cu toate statele gazdă un acord de găzduire, similar acordului actual privind sediul AIEA, ce conține dispoziții privind securitatea și siguranța și acoperirea de răspundere corespunzătoare pentru instalația de stocare și conferă agenției privilegiile și imunitățile necesare pentru funcționarea independentă a băncii de LEU a AIEA, inclusiv dreptul de a transporta LEU către și dinspre banca de LEU a AIEA, conform deciziilor luate de agenție în conformitate cu statutul și cu acordul cu statul sau statele gazdă. La același punct 16, se prevede că, dacă este necesar, se convin modalități de garantare a tranzitului cu statele vecine statului gazdă”.

               (10)

               Banca de LEU a AIEA va consta într-un stoc de până la 60 de cilindri tip 30B ce conțin hexafluorură de uraniu slab îmbogățit comercială standard. Banca de LEU a AIEA va fi situată în cadrul Instalației de stocare de LEU a AIEA, iar funcționarea sa va fi asigurată de Uzina Metalurgică Ulba, sub supravegherea Comitetului pentru Supraveghere și Control în domeniul Atomic și al Energiei al Republicii Kazahstan.

               (11)

               Cadrul juridic de bază dintre AIEA și statul gazdă, Kazahstan, a fost încheiat. Acordul de tranzit cu Federația Rusă, aprobat de Consiliul guvernatorilor AIEA (GOV/2015/36), a fost semnat. Proiectarea unei noi instalații de stocare a LEU a AIEA a fost finalizată, iar AIEA a determinat că această instalație corespunde dispozițiilor aplicabile referitoare la standardele de securitate și orientările de siguranță ale AIEA. S-a procedat la o estimare detaliată a costurilor pentru noua instalație de stocare a LEU a AIEA, această estimare fiind validată în mod independent. A fost finalizat un Acord de parteneriat între AIEA și operatorul instalației, acord ce stabilește termenii și condițiile de cooperare pentru construcția instalației de stocare a LEU a AIEA. AIEA planifică în prezent activități în cadrul pregătirii pentru achiziția LEU.

               (12)

               Conform Planului financiar al proiectului, astfel cum este descris în raportul actualizat al directorului general al AIEA (GOV/INF/2016/8) „Asigurarea aprovizionării: Înființarea unei bănci de uraniu slab îmbogățit (LEU) a AIEA pentru furnizarea de uraniu slab îmbogățit către statele membref” [Assurance of Supply: Establishment of an IAEA Low Enriched Uranium (LEU) Bank for the Supply of LEU to Member States], costul total al proiectului LEU este estimat la 118 863 000 EUR,

         ADOPTĂ PREZENTA DECIZIE:
   Articolul 1
   (1)   În scopul punerii imediate și concrete în aplicare a anumitor elemente ale Strategiei UE împotriva proliferării armelor de distrugere în masă, Uniunea contribuie la înființarea și la gestionarea în condiții de siguranță a unei bănci de uraniu slab îmbogățit (LEU) plasate sub controlul Agenției Internaționale pentru Energie Atomică (AIEA sau „agenția”), pentru a reduce riscurile crescânde de proliferare generate de răspândirea tehnologiilor sensibile privind ciclul combustibilului nuclear. Uniunea întreprinde activități în sprijinul băncii de LEU a AIEA, sub forma unei rezerve de LEU cu următoarele obiective:

               (a)

               să permită statelor să își exercite drepturile în temeiul articolului IV din TNP, evitându-se în același timp riscurile de proliferare; și

               (b)

               să servească drept mecanism de ultimă instanță pentru sprijinirea pieței comerciale, fără a o denatura, în cazul în care aprovizionarea cu LEU a unui stat membru al AIEA este perturbată și nu poate fi restabilită prin mijloace comerciale, iar respectivul stat membru al AIEA îndeplinește criteriile de eligibilitate.

         (2)   Pentru îndeplinirea obiectivelor menționate la alineatul (1), Uniunea contribuie la înființarea și la gestionarea în condiții de siguranță a băncii de LEU, plasate sub controlul AIEA, prin finanțarea de activități legate de siguranță, inclusiv protecție fizică, transport, păstrarea în condiții de siguranță, precum și contribuții la gestionarea în condiții de siguranță a băncii de LEU. Proiectul este desfășurat în beneficiul tuturor țărilor care au hotărât să recurgă la energia nucleară în scopuri pașnice.
   O descriere detaliată a proiectului este prevăzută în anexă.
   Articolul 2
   (1)   Înaltul Reprezentant al Uniunii pentru afaceri externe și politica de securitate (denumit în continuare „ÎR”) este responsabil cu punerea în aplicare a prezentei decizii.
   (2)   Proiectul menționat la articolul 1 alineatul (2) este pus în aplicare din punct de vedere tehnic de către AIEA. Aceasta îndeplinește atribuția respectivă sub controlul ÎR. În acest scop, ÎR încheie acordurile necesare cu AIEA.
   Articolul 3
   (1)   Valoarea de referință financiară pentru punerea în aplicare a activităților menționate la articolul 1 alineatul (2) este de 4 362 200 EUR.
   (2)   Gestionarea cheltuielilor finanțate din suma prevăzută la alineatul (1) se face în conformitate cu normele și procedurile aplicabile bugetului Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, Comisia încheie un acord de finanțare cu AIEA. Acordul prevede obligația AIEA de a asigura vizibilitate contribuției Uniunii proporțional cu dimensiunea acesteia.
   (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la orice dificultăți întâmpinate în cadrul respectivului proces și cu privire la data încheierii acordului de finanțare.
   Articolul 4
   (1)   ÎR raportează Consiliului cu privire la punerea în aplicare a prezentei decizii pe baza rapoartelor periodice pregătite de AIEA. Respectivele rapoarte ale AIEA stau la baza evaluării realizate de către Consiliu.
   (2)   Comisia furnizează informații cu privire la aspectele financiare ale punerii în aplicare a proiectului menționat la articolul 1 alineatul (2).
   Articolul 5
   Prezenta decizie intră în vigoare la data adoptării.
   Prezenta decizie expiră la 60 de luni de la data încheierii acordului de finanțare menționat la articolul 3 alineatul (3). Cu toate acestea, prezenta decizie expiră la șase luni de la intrarea sa în vigoare în cazul în care niciun acord de finanțare nu a fost încheiat în intervalul respectiv.
   Articolul 6
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 15 noiembrie 2016.

            Pentru Consiliu

            Președintele

         I. KORČOK

      ANEXĂ

         Contribuția Uniunii la înființarea și la gestionarea în condiții de siguranță a unei bănci de uraniu slab îmbogățit (LEU) sub controlul Agenției Internaționale pentru Energie Atomică (AIEA) în cadrul Strategiei UE împotriva proliferării armelor de distrugere în masă

      I.   INTRODUCERE
      Context
      În decembrie 2010, directorului general al AIEA i s-a acordat, de către Consiliul guvernatorilor, mandatul de a lansa înființarea unei bănci de uraniu slab îmbogățit (LEU), directorul general prezentând un plan detaliat pentru înființarea băncii respective și pentru gestionarea în condiții de siguranță a acesteia.
      La 20 decembrie 2011, AIEA a confirmat Misiunii Permanente a Kazahstanului pe lângă AIEA faptul că, pe baza informațiilor furnizate agenției Kazahstan în „exprimarea interesului” prezentată de aceasta și în conformitate cu cerințele prevăzute în documentul GOV/INF/2011/7, Uzina Metalurgică Ulba (Ulba Metallurgical Plant – UMP) este adecvată pentru a găzdui banca de LEU a AIEA.
      AIEA a efectuat mai multe misiuni în Kazahstan în perioada 2011-2016, aceste misiuni vizând evaluarea uzinei metalurgice sus-menționate și a cadrului național de reglementare, pentru a garanta că banca LEU va putea să îndeplinească dispozițiile aplicabile din standardele de securitate și orientările de siguranță ale AIEA. Evaluările au fost efectuate în ceea ce privește securitatea instalației, siguranța seismică, pregătirea și intervenția în situații de urgență, siguranța și securitatea transportului, precum și protecția fizică.
      La 27 august 2015, a fost semnat un acord de găzduire între AIEA și Kazahstan. Respectivul acord stabilește Kazahstanul ca stat gazdă pentru banca de LEU a AIEA și furnizează cadrul juridic necesar pentru ca Republica Kazahstan să garanteze că banca de LEU a AIEA va fi gestionată și reglementată în conformitate cu legislația și cu reglementările din Kazahstan și cu dispozițiile aplicabile din standardele de securitate și orientările în materie de siguranță ale AIEA.
      La 27 august 2015, între AIEA și UMP a fost semnat un acord privind operatorul instalației. Respectivul acord stabilește UMP ca fiind instalația în care va fi situată banca de LEU a AIEA și stabilește cadrul juridic pentru operarea și gestionarea de către UMP a băncii de LEU a AIEA, în conformitate cu licența sa, cadrul național de reglementare, precum și dispozițiile aplicabile ale standardelor de securitate și orientărilor de siguranță ale AIEA.
      În plus, AIEA și Ministerul Energiei din Kazahstan au semnat un Acord tehnic cu privire la acordurile specifice care urmează a fi puse în aplicare pentru înființarea băncii de LEU a AIEA în Kazahstan (denumit în continuare „acordul tehnic”). Acordul tehnic asigură faptul că fiecare parte furnizează resursele necesare pentru punerea în aplicare a activităților sale respective în vederea înființării la timp a băncii de LEU a AIEA, inclusiv activități în conformitate cu dispozițiile aplicabile din standardele de securitate și orientările de siguranță ale AIEA. În temeiul acordului tehnic, părțile au instituit un comitet mixt de coordonare (CMC) pentru a facilita punerea în aplicare a acordului tehnic și au aprobat un plan de activități specifice (PAS), pentru a asigura înființarea și funcționarea băncii de LEU a AIEA în conformitate cu dispozițiile aplicabile din standardele de securitate și orientările de siguranță ale AIEA. Acordul tehnic prevede ca activitățile să fie finalizate în doi ani de la semnarea acordurilor juridice, sau până în septembrie 2017.
      În noiembrie 2015, UMP a început proiectarea unei noi instalații de depozitare a LEU a AIEA, care să găzduiască banca de LEU a AIEA. O misiune a AIEA a vizitat UMP din 29 februarie până la 4 martie 2016 pentru a evalua progresele proiectării. Misiunea AIEA a examinat dacă dispozițiile aplicabile din standardele de securitate și orientările de siguranță ale AIEA au fost luate în considerare în mod corespunzător în procesul de proiectare. Evaluarea misiunii AIEA s-a concentrat pe cinci domenii tehnice: structura construcției, analiza securității, protecție radiologică, pregătire și intervenție în situații de urgență și siguranță nucleară. Evaluarea proiectării propuse și documentația justificativă relevantă au dus la concluzia generală că proiectarea prevede măsuri adecvate pentru a garanta securitatea nucleară și orientările de siguranță.
      În urma finalizării proiectării și a evaluării acesteia de către AIEA, în mai 2016 a fost semnat un acord de parteneriat între AIEA și UMP. Respectivul acord prevede condițiile tehnice și financiare privind înființarea instalației de depozitare a LEU a AIEA. Acest fapt marchează o etapă importantă în înființarea băncii de LEU a AIEA.
      În mai 2016, raportul GOV/INF/2016/8 al Consiliului guvernatorilor a evidențiat progresele semnificative înregistrate. Acesta oferă, de asemenea, primul proiect și plan financiar cuprinzător și de referință.
      Documentul GOV/2010/67 al Consiliului guvernatorilor a autorizat directorul general să înființeze banca de LEU a AIEA și totodată a prevăzut ca costurile (inclusiv costurile aferente resurselor umane) legate de înființarea și operarea băncii de LEU a AIEA să fie exclusiv acoperite prin contribuții voluntare extrabugetare, fără vreun impact asupra bugetului propriu-zis al AIEA. În acest scop, proiectul privind banca de LEU a AIEA rambursează diversele divizii ale AIEA pentru contribuțiile și sprijinul tehnic acordate experților și specialiștilor proiectului prin utilizarea de acorduri privind nivelul serviciilor (SLA). Aceste acorduri, care definesc serviciile ce trebuie furnizate de divizii proiectului pentru executarea planului de proiect (inclusiv PAS), precum și costurile pentru nivelul de sprijin furnizat de fiecare divizie, au fost finalizate și convenite în martie 2016.
      De la 1 aprilie 2016, o serie de state membre, Comisia, Nuclear Threat Initiative (NTI) și World Nuclear Transport Institute [Institutul Mondial de Transport Nuclear] (WNTI) s-au angajat să pună la dispoziție fonduri care se ridică la un total de aproximativ 124 900 000 USD și 25 000 000 EUR, iar contribuțiile primite de agenție până la această dată sunt de 124 900 000 USD și 20 000 000 EUR. Contribuții financiare au fost oferite de Nuclear Threat Initiative (50 000 000 USD), SUA (50 000 000 USD), EAU (10 000 000 USD), Norvegia (5 000 000 USD), Kuweit (10 000 000 USD), WNTI (10 000 EUR) și Kazahstan (400 000 USD). 20 000 000 EUR donate de către Comisie sunt dedicate achiziționării de LEU pentru banca de LEU a AIEA și până la 5 000 000 EUR au fost angajate pentru îmbunătățiri legate de siguranță. Fondurile pentru îmbunătățiri legate de siguranță (până la 5 000 000 EUR) sunt cele care fac obiectul prezentei anexe.
      Următoarele etape cheie pentru banca de LEU a AIEA sunt:

                  (a)

                  Finalizarea înființării instalației de depozitare a LEU a AIEA, inclusiv finalizarea construcției; confirmarea că clădirea și echipamentul corespund proiectării preconizate și dispozițiilor aplicabile în materie de securitate și siguranță;

                  (b)

                  Convenirea cu UMP a unui program de gestionare a cilindrilor pentru a asigura securitatea și siguranța pe termen lung a cilindrilor și disponibilitatea acestora pentru transport;

                  (c)

                  Darea în exploatare a instalației;

                  (d)

                  Achiziționarea LEU al AIEA și transportul acestuia la instalația de depozitare;

                  (e)

                  Începerea activității.

            Obiectivele proiectului
      Contribuirea la înființarea și la gestionarea în condiții de siguranță a băncii de LEU a AIEA, în special prin asigurarea unui nivel înalt de siguranță și securitate în timpul transportului și depozitării, în conformitate cu standardele de securitate și orientările de siguranță ale AIEA.
      Avantaje
      Se vor obține următoarele avantaje:

                  (a)

                  o mai bună asigurare a aprovizionării cu combustibil nuclear în condiții de siguranță și securitate; și

                  (b)

                  sprijinirea AIEA în ceea ce privește asigurarea siguranței și securității transporturilor de LEU, de la achiziționare la aprovizionare, precum și în timpul depozitării la locul în care este amplasată banca de LEU.

            II.   DESCRIEREA ACTIVITĂȚILOR
      Banca de LEU
      Banca de LEU a AIEA va consta într-un stoc fizic de aproximativ 90 de tone de LEU, cantitatea necesară pentru o sarcină inițială pentru un reactor cu apă ușoară modern (echivalentul a aproximativ trei reîncărcări ale miezului) pentru producerea de energie electrică, precum și echipamentul și serviciile aferente. Stocul va fi deținut de către AIEA. Banca de LEU a AIEA va funcționa în conformitate cu unele criterii nediscriminatorii pentru eliberarea de LEU către o țară beneficiară. Respectivele criterii sunt pe deplin compatibile cu Statutul AIEA și au fost aprobate de Consiliul guvernatorilor. Instalația nucleară care utilizează LEU trebuie să facă obiectul unui acord de garanții cu AIEA și să fie în deplină conformitate cu respectivul acord.
      Sprijinul Uniunii
      Uniunea va sprijini banca de LEU a AIEA în mod complementar prin intermediul diferitor instrumente. În 2011 a fost deja făcută o contribuție financiară în valoare de 20 000 000 EUR pentru achiziționarea de LEU din Instrumentul de stabilitate.
      Prezenta decizie va contribui la operarea și gestionarea în condiții de securitate și siguranță a băncii de LEU a AIEA. Activitățile relevante prevăzute de AIEA, la care prezenta decizie va contribui financiar, pot include:
      1.   Sprijinirea înființării unei stocări în condiții de securitate și siguranță pentru cele 90 de tone de LEU
      Acest punct acoperă costurile legate de punerea în aplicare a activităților planului de proiect, inclusiv a planului de activități specifice (PAS) pentru anul 2017 și a activităților ulterioare din 2018. PAS, convenit între AIEA, UMP și Comitetul pentru Supraveghere și Control în domeniul Atomic și al Energiei al Kazahstan, reprezintă o listă de activități considerate necesare pentru modernizarea instalațiilor, echipamentului, procedurilor și practicilor pentru a se asigura că banca de LEU a AIEA va fi înființată, depozitată, operată și protejată în conformitate cu dispozițiile relevante din standardele de securitate și orientările de siguranță ale AIEA. Aceste activități au fost elaborate pe baza mai multor evaluări, desfășurate între 2012 și 2016. În special, o misiune a agenției din ianuarie 2016 a identificat, de asemenea, anumite echipamente extrinseci suplimentare care vor fi necesare pentru a permite instalației de depozitare să fie operată în conformitate cu standardele AIEA pentru pregătire și intervenție în situații de urgență.
      Activitățile includ dezvoltarea de proceduri pentru securitatea și siguranța operațiunilor, achiziționarea de echipament de pregătire și intervenție în situații de urgență, precum și de protecție împotriva radiațiilor și furnizarea de formare conexă; desfășurarea de ateliere pe teme de siguranță relevante pentru banca de LEU a AIEA (de exemplu, cultura siguranței nucleare); observarea exercițiilor pentru situații de urgență desfășurate la instalație; și activități de evaluare ulterioară pentru a valida conformitatea modernizărilor cu standardele de securitate și orientările de siguranță relevante ale AIEA înainte de darea în exploatare.
      LEU va fi introdus în instalația de depozitare a LEU a AIEA numai atunci când AIEA este convinsă că banca de LEU a AIEA a fost înființată și respectă dispozițiile aplicabile din standardele de securitate și orientările de siguranță ale AIEA. Prin urmare, AIEA va efectua o misiune de confirmare planificată pentru vara anului 2017, pentru a confirma că clădirea finalizată și echipamentul său cheie corespund proiectării preconizate și că întreaga infrastructură necesară pentru respectarea dispozițiilor aplicabile în materie de securitate și siguranță este implementată.
      Pe o perioadă de doi ani, bugetul va include costurile de planificare, executare, sprijinire și raportare a planului de proiect și a activităților PAS, incluzând costurile care acoperă resursele umane ale AIEA pentru a garanta că, în conformitate cu mandatul proiectului băncii de LEU a AIEA, nu se utilizează fonduri bugetare propriu-zise.
      2.   Asigurarea transportului în condiții de siguranță a celor 90 de tone de LEU
      Se preconizează că 90 de tone de LEU va fi transportat de la instalația vânzătorului sau vânzătorilor, către Uzina Metalurgică Ulba, în Oskemen, Kazahstan, unde va fi situată banca de LEU a AIEA. Transferurile de LEU care trec prin diferite jurisdicții trebuie să respecte toate cerințele în materie de documentație, asigurare, aprobare de tranzit și marcare, inclusiv cerințele statelor referitoare la protecția fizică, care sunt cuprinse în convențiile relevante și recomandările elaborate sub auspiciile AIEA, precum și cerințele de securitate ale Organizației Maritime Internaționale (OMI). Cheltuielile aferente transportului de LEU vor depinde de amplasarea geografică a vânzătorului de LEU și de distanțele de transport maritim și terestru dintre vânzător și Uzina Metalurgică Ulba (UMP), în Kazahstan, și numărul de porturi de escală și treceri de frontieră necesare pentru finalizarea livrării. Acest punct include elaborarea unor specificații tehnice cu contribuția de specialitate a funcționarilor AIEA și a experților externi; planificarea și supravegherea transportului; asigurarea; navlosirea unui vas de transport maritim, pentru îmbunătățirea securității; consultarea cu privire la evaluarea riscurilor aferente rutei de transport și planificarea conexă; precum și paza pe durata transportului maritim, în porturile de escală și în locurile de tranzit.
      3.   Asigurarea depozitării pe termen lung a celor 90 de tone de LEU
      LEU va fi situat într-o instalație de depozitare dedicată aflată pe teritoriul UMP, situată în Oskemen, Kazahstan. LEU al AIEA va fi depozitat în cilindri 30B. Operatorul instalației, în numele AIEA, va fi responsabil de păstrarea și protecția LEU, în conformitate cu standardele de securitate și orientările de siguranță ale AIEA. Aceasta include achiziționarea de cilindri 30B, care vor asigura depozitarea în condiții de securitate și siguranță fizică a LEU. Studii de siguranță indică faptul că aceste containere oferă o depozitare rezistentă și sigură pentru o perioadă de până la 50 de ani. În plus față de furnizarea de siguranță, grosimea pereților cilindrilor și proiectarea generală a cilindrilor contribuie la protecția fizică împotriva sabotajului și furtului.
      O activitate esențială în a asigura depozitarea pe termen lung a LEU este punerea în aplicare a unui program de gestionare a cilindrilor, care să includă inspecții de rutină și recertificarea cilindrilor 30B în depozit, în vederea conformității cu standardul ISO 7195, precum și a asigurării disponibilității pentru transport către statele membre. Acest lucru necesită achiziționarea de servicii pentru recertificarea cilindrilor de către inspectori autorizați, precum și servicii ale personalului UMP pentru a sprijini efectuarea acestei testări.
      În plus, în timpul depozitării pe termen lung a LEU al AIEA, aceasta va întreprinde activități de monitorizare de rutină și ad-hoc, incluzând primirea, evaluarea și verificarea rapoartelor anuale din partea UMP. Aceasta va include reuniuni anuale cu UMP pentru a evalua activitățile în materie de siguranță și securitate legate de banca de LEU a AIEA, precum și alte tipuri de misiuni la UMP pentru a se asigura că prevederile relevante din standardele de securitate și orientările de siguranță ale AIEA continuă să se aplice în ceea ce privește banca de LEU a AIEA.
      Acest punct va acoperi o perioadă de cinci ani.
      III.   DURATĂ
      Durata estimată a perioadei de punere în aplicare a proiectului este de 60 de luni, începând de la semnarea acordului de finanțare menționat la articolul 3.
      IV.   BENEFICIARI
      Beneficiarii proiectului din prezenta decizie sunt toate statele eligibile să beneficieze de servicii din partea băncii de LEU a AIEA, care îndeplinesc condițiile de acces la banca de LEU, astfel cum a fost stabilit de către Consiliul guvernatorilor AIEA.
      V.   ENTITATE DE PUNERE ÎN APLICARE
      Punerea în aplicare la nivel tehnic a proiectului, conform celor descrise anterior, va fi încredințată AIEA, sub controlul ÎR. Proiectul va fi pus în aplicare direct de către personalul AIEA, experți din cadrul altor autorități nucleare naționale și contractanți. În cazul contractanților, achiziționarea bunurilor, lucrărilor sau serviciilor de către AIEA în temeiul prezentei decizii va fi efectuată în conformitate cu prevederile acordului de finanțare care urmează a fi încheiat între Comisie și AIEA.
      VI.   RAPORTARE
      Entitatea de punere în aplicare va pregăti:

                  (a)

                  rapoarte periodice cu privire la punerea în aplicare a proiectului;

                  (b)

                  un raport final la cel mult două luni după finalizarea punerii în aplicare a proiectului.

            Rapoartele se trimit ÎR.


title: 2010/796/PESC: Decizia EUPOL COPPS/1/2010 a Comitetului politic și de securitate din 21 decembrie 2010 de prelungire a mandatului șefului Misiunii de Poliție a Uniunii Europene pentru teritoriile palestiniene (EUPOL COPPS)

text:
               22.12.2010

               RO

               Jurnalul Oficial al Uniunii Europene

               L 338/49

         DECIZIA EUPOL COPPS/1/2010 A COMITETULUI POLITIC ȘI DE SECURITATE
   din 21 decembrie 2010
   de prelungire a mandatului șefului Misiunii de Poliție a Uniunii Europene pentru teritoriile palestiniene (EUPOL COPPS)
   (2010/796/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 alineatul al treilea,
   având în vedere Decizia 2010/784/PESC a Consiliului din 17 decembrie 2010 privind Misiunea de Poliție a Uniunii Europene pentru teritoriile palestiniene (EUPOL COPPS) (1), în special articolul 10 alineatul (1),
   întrucât:

               (1)

               În temeiul articolului 10 alineatul (1) din Decizia 2010/784/PESC, Comitetul politic și de securitate este autorizat, în conformitate cu articolul 38 din tratat, să adopte deciziile corespunzătoare în scopul exercitării controlului politic și a conducerii strategice a EUPOL COPPS, inclusiv, în special, decizia de numire a unui șef al misiunii.

               (2)

               Înaltul Reprezentant al Uniunii pentru afaceri externe și politica de securitate a propus extinderea mandatului dlui Henrik MALMQUIST în calitate de șef al EUPOL COPPS,

         ADOPTĂ PREZENTA DECIZIE:
   Articolul 1
   Mandatul dlui Henrik MALMQUIST ca șef de misiune al Misiunii de Poliție a Uniunii Europene pentru teritoriile palestiniene (EUPOL COPPS) este extins pentru perioada 1 ianuarie 2011 - 31 decembrie 2011.
   Articolul 2
   Prezenta decizie intră în vigoare la data adoptării sale.
   Se aplică până la 31 decembrie 2011.

      Adoptată la Bruxelles, 21 decembrie 2010.

            Pentru Comitetul politic și de securitate

            Președintele

         W. STEVENS

      (1)  JO L 335, 18.12.2010, p. 60.